U Hrvatskom saboru malo iza ponoći završila je maratonska rasprava i glasovanje o Zakonu o financiranju političkih aktivnosti, izborne promidžbe i referenduma. Zastupnici Mosta čak su gotovo 38 uzastopnih sati branili veliku seriju svojih amandmana na taj zakon. Raspravljalo se cijelu noć na petak, a i do duboko u noć petak navečer, a malo iza ponoći rasprava o 911 amandmana je konačno zaključena i pristupilo se glasovanju, a Zakon je prošao sa 81 glasom za.

Oko 23.30 sati pred novinare su izašli premijer Andrej Plenković, ministar financija Zdravko Marić i predsjednik Sabora Gordan Jandroković kako bi komentirali vijest o podizanju rejtinga Hrvatske. Tom prigodom Jandroković je komentirao i maratonsku sjednicu i neobične taktiku MOST-a i HDZ-a.

- Pitate me je li normalno da radimo 38 sati u nizu? Zastupnici Mosta su ti koji su pošli metodom odugovlačenja. Oni su podnijeli gomilu amandmana. Uzvratili smo legitimnim potezom da odradimo amandmane u komadu - izjavio je Jandroković.

Malo prije ponoći ipak je konačno završilo "loptanje" s amandmanima i Jandroković je najavio da će glasovanje o zakonu biti u ponoć:

- Glasovanje će biti u 12 sati, kao što sam i najavio - našalio se Jandroković, aludirajući na raniji rok - u podne.

Mostov Nikola Grmoja još je jednom potom negodovao protiv HDZ-ovog zakona i poručio vladajućima: Namučili smo vas.

U ponoć je počelo glasovanje, ali i ono je potrajalo više nego inače jer se prvo glasovalo o više amandmana. Odbijeni su svi Mostovi amandmani.

Nešto ranije večeras na Markovu trgu u petak oko 20 sati skupila se grupa od 20-tak članova i simpatizera Mosta NL kako bi zastupnicima Mosta dali potporu koji više od 38 sati raspravljaju u sabornici.

Okupljene su nakratko došli pozdraviti predsjednik Mosta Božo Petrov i zastupnici Marko Sladoljev i Sonja Čikotić, a njihov dolazak popraćen je pljeskom i uzvicima odobravanja njihovih impatizera.

Nakon što su im obećali da će 'u svojoj borbi izdržati do kraja', zastupnici Mosta su se vratili u sabornicu i nastavili braniti preostalih 100-tinjak amandmana.

Video - Hasanbegović zatražio višednevnu stanku: Moramo se konzultirati s Jelenom Veljačom